Fonds gestig om boere te help | Maroela Media
Agri SA het Woensdag aangekondig dat hy kragte met 'n toonaangewende maatskappy gesnoer het om 'n fonds te stig om boere by te staan in die huidige droogte wat as een van die ergste natuurrampe die afgelope 20 jaar beskou word.
Omri van Zyl, uitvoerende direkteur van Agri SA, het in 'n verklaring gesê die gevolge van die droogte en gepaardgaande hoë temperature het 'n negatiewe impak op die ekonomiese oorlewings­vermoë van talle boere, wat ook direkte kortermyngevolge soos voedseltekorte vir landelike gemeenskappe en spesifiek ook vir boere- en plaaswerkergesinne kan meebring.
"Dit is belangrik dat pogings aangewend word om diegene in hierdie moeilike situasie te ondersteun", het Van Zyl gesê.
Hy het gesê Senwes, een van die toonaangewende maatskappye in die land, het kragte gesnoer met Agri SA om die droogterampfonds te stig om bystand, veral op humanitêre vlak, te bring in hierdie moeilike tyd.
Van Zyl het gesê dat Hans van der Merwe, voormalige uitvoerende direkteur van Agri SA, gekontrakteer is om behulpsaam te wees met die bestuur van die fonds en die aanwending daarvan deur provinsiale organisasies.
"Hierdie inisiatief vorm deel van 'n meer omvattende poging in samewerking met verskeie belanghebbendes. Hierdie proses word tans op verskeie vlakke bestuur."
Die organisasie doen 'n beroep op sakeondernemings en die publiek om hierdie inisiatief te ondersteun deur bydraes te maak tot die fonds via die webblad wat daarvoor beskikbaar gestel is by www.droogterampfonds.co.za.
"Sonder hierdie welwillendheid sal ons uiteraard nie impak kan hê op 'n droogtesituasie wat tans werklik veeleisend is nie," het hy bygevoeg.
AgriSA droogte droogterampfonds
Shoe ek hoop dit kan ons BOERE almal help wat dit nodig het. As dit nie die WREEDE RASSISTIESE MOORDE is nie is dit die verskriklike DROOGTE.
Geld kan nie water maak nie….as die regering geluister het en die volhoubare damme soos beplan gebou het, sou dit almal, insluitend die boere bevoordeel het. Hulle sal dit steeds nie doen nie!!!
Dankie tog Agri SA iemand probeer en nou moet ons almal saam BID vir hulp vir reen en al die geweld in ons land want ja so glo ek GOD praat met ons want die duiwel is los met al die geweld
Wil ook dankie se dat julle ons boere help
Ek gaan verseker gee wat ek kan. My hart bloei vir die boere…Verwyte aan die regering is nie nou ter sprake nie. Ek gaan van die eft betalingmetode gebruik maak. Ek vra elke dag " Here, gee asb vir almal wat reen nodig het reen..veral vir die wat nog niks gekry het nie".